## Presuda Upravnog suda Republike Hrvatske poslovni broj: Us-1354/2009-5 od 15. rujna 2011.

### NN 120/2011 (26.10.2011.), Presuda Upravnog suda Republike Hrvatske poslovni broj: Us-1354/2009-5 od 15. rujna 2011.

UPRAVNI SUD REPUBLIKE HRVATSKE

2368

PRESUDA

Upravni sud Republike Hrvatske u vijeću sastavljenom od sudaca toga suda Jasminke Jenjić, predsjednice vijeća, mr. sc. Mirjane Juričić i Lidije Rostaš-Beroš, članica vijeća, te višeg sudskog savjetnika Srđana Papića, zapisničara, u upravnom sporu tužitelja H1 Telekom d.d. iz Splita, Put Tršćenice 10, kojeg zastupa predsjednik Uprave Kristian Uwe Ćurković, protiv rješenja tužene Hrvatske agencije za poštu i elektroničke komunikacije iz Zagreba, Jurišićeva 13, klasa: 344-01/08-01/01086, urbroj: 376-11-08 od 23. prosinca 2008. godine, radi ograničavanja tržišnog natjecanja, uz sudjelovanje HT – Hrvatske telekomunikacije d.d. iz Zagreba, Savska cesta 32, zastupanog po opunomoćeniku Maji Mandić, kao zainteresirane osobe, u nejavnoj sjednici vijeća održanoj 15. rujna 2011.

presudio je

I. Tužba se odbija.

II. Ova presuda će se objaviti u »Narodnim novinama«.

Obrazloženje

Osporenim rješenjem Hrvatske agencije za poštu i elektroničke komunikacije odbijen ja zahtjev tužitelja za primjenu mjera utvrđenih čankom 63. stavkom 4. Zakona o elektroničkim komunikacijama.

Tužitelj pobija predmetno rješenje iz svih razloga predviđenih u članku 10. Zakona o upravnim sporovima. Iscrpno navodi kronologiju događanja koja je prethodila donošenju osporavanog akta i smatra da tuženi nije provedenom analizom sveobuhvatno sagledao sve okolnosti na telekomunikacijskom tržištu niti uvjete korištenja pojedinih vrsta usluga, te da je svojim postupcima izravno omogućio pridobivanje znatnog broja korisnika HT-u, a tužitelja istodobno doveo u neravnopravni položaj. Također tužitelj smatra da je za druge operatore izazvan negativni efekt na telekomunikacijskom tržištu čime se nije osiguralo nesmetano tržišno natjecanje.

Predlaže stoga Sudu da uvaži tužbu i osporeno rješenje poništi.

Zainteresirana osoba HT – Hrvatske telekomunikacije d.d. iz Zagreba u odgovoru na tužbu osporava osnovanost tužbenih navoda i predlaže Sudu da tužbu odbije.

Tužena Hrvatska agencija za poštu i elektroničke komunikacije u iscrpnom odgovoru na tužbu ostaje kod razloga navedenih u obrazloženju osporenog rješenja i predlaže Sudu da tužbu odbije.

Tužba nije osnovana.

Prema odredbi članka 63. stavka 1. Zakona o elektroničkim komunikacijama (»Narodne novine«, broj 73/08.), Agencija može odrediti operatorima sa značajnom tržišnom snagom na određenom maloprodajnom tržištu odgovarajuće regulatorne obveze u skladu s odredbama ovoga članka samo ako na temelju postupaka analize tržišta, provedenih u skladu s člancima 52. – 57. ovoga Zakona, utvrdi da na tom maloprodajnom tržištu nema djelotvornog tržišnog natjecanja te da regulatorne obveze iz članka 58. – 62. i članka 65. ovoga Zakona ne bi mogle osigurati ostvarivanje regulatornih načela i ciljeva iz članka 5. ovoga Zakona.

Prema stavku 4. istoga članka Zakona, u svrhu promicanja djelotvornoga tržišnog natjecanja i zaštite interesa krajnjih korisnika usluga Agencija može primijeniti sljedeće mjere na operatore iz stavka 1. ovoga članka: utvrđivanje najviše razine maloprodajnih cijena usluga, nadzor pojedinačnih cijena usluga, troškovnu usmjerenost cijena usluga, određivanje cijena usluga prema cijenama na usporedivim tržištima.

Prema stavku 5. istoga članka Zakona, operatori iz stavka 1. ovoga članka moraju maloprodajne cijene svojih usluga dostaviti Agenciji na uvid najmanje 30 dana prije njihove objave a Agencija može prije ili nakon objave tih cijena odlukom izmijeniti ili ukinuti maloprodajne cijene usluga ako utvrdi da su u suprotnosti s regulatornim obvezama i mjerama iz ovoga članka ili s odredbama posebnog zakona kojim je uređena zaštita potrošača.

Uvidom u spis predmeta dostavljen ovom Sudu uz odgovor na tužbu proizlazi da je tužitelj podnio 7. listopada 2008. godine tuženoj Agenciji zahtjev u kojem navodi da je trgovačko društvo HT – Hrvatske telekomunikacije d.d. iz Zagreba na svojoj internetskoj stranici objavilo Ponudu kojom se poslovnim i privatnim korisnicima nudi telefonska linija za 1,00 kuna uz uvjet potpisivanja ugovora na najmanje 24 mjeseca koja ponuda ograničava, prema mišljenju tužitelja, tržišno natjecanje.

Tužena Agencija je u svom očitovanju navela da je Vijeće Agencije 26. kolovoza 2008. godine donijelo odluku o davanju suglasnosti na Ponudu odnosno odluku o izdavanju suglasnosti na cijenu Halo telefonskog priključka (POTS) od 1,00 kn (s uključenim PDV-om) uz sklapanje ugovora s obveznim trajanjem od 24 mjeseca. Navedena cijena u iznosu od 1,00 kn predstavlja jednokratni trošak priključenja za krajnjeg korisnika, a odluka krajnjeg korisnika o poštivanju obveznog trajanja ugovornog odnosa ili prekida istoga ne utječe na korisnikovu obvezu plaćanja svih ostalih mjesečnih naknada koje proizlaze iz korištenja ostalih usluga.

Prije izdavanja navedene suglasnosti tuženi je proveo analizu ponude na način da je osim analize cijena i uvjeta analizirao i utjecaj iste na telekomunikacijsko tržište s posebnim naglaskom na sprječavanje narušavanja ili ograničavanja tržišnog natjecanja te osiguravanja zaštite korisnika usluga.

Analiza je pokazala da će putem Ponude pristup telekomunikacijskoj mreži biti dostupan većem broju korisnika te da ista neće izazvati negativni efekt za druge operatore na tržištu u pogledu privlačenja novih korisnika iz razloga što će svaki novi korisnik HT-ove ponude u svakom trenutku moći prijeći kod nekog drugog operatora na tržištu čime se osigurava nesmetano tržišno natjecanje.

Nadalje, iz očitovanja proizlazi da je Vijeće Agencije davanjem suglasnosti na super pakete potvrdilo kako su njihove cijene utemeljene na načelima transparentnosti i troškovne usmjerenosti, s obzirom da je HT zajedno s trgovačkim društvom Iskon Internet d.d. proglašen operatorom sa zajedničkom znatnijom tržišnom snagom na mjerodavnom tržištu usluga nepokretnih javnih telefonskih mreža i to javnih govornih usluga i usluga prijenosa govora, zvuka, podataka, dokumenata, slika i drugoga u nepokretnoj telekomunikacijskoj mreži na području Republike Hrvatske, pa je HT obvezan pribaviti prethodnu suglasnost Vijeća Agencije na cijene usluga kako bi iste mogao nuditi svojim krajnjim korisnicima.

S obzirom na navedeno tuženi je zahtjev tužitelja odbio kao neosnovan.

Prema ocjeni ovog Suda pravilno je zaključilo tuženo tijelo da ugovaranje korištenja usluga pristupa koju HT nudi putem Ponude ne obvezuje krajnje korisnike iste na korištenje bilo koje druge usluge iz njegove ponude što znači da ugovaranje korištenja predmetne usluge ne obvezuje i na korištenje HT-ove ADSL usluge kao što ih ne obvezuje ni na korištenje bilo koje druge govorne usluge koju HT nudi putem različitih super paketa, budući da svaki krajnji korisnik ponude dobiva samo uslugu pristupa koja nije u vezi s njegovom mogućnosti izbora operatora koji će mu pružiti druge usluge.

Stoga Sud prihvaća obrazloženje tuženog tijela dano u osporenom rješenju i nalazi da tim rješenjem nije povrijeđen zakon na štetu tužitelja.

Prigovori tužitelja izneseni u tužbi nisu osnovani niti odlučni te stoga nisu doveli u sumnju zakonitost osporenog rješenja.

Trebalo je stoga na temelju članka 42. stavka 2. Zakona o upravnim sporovima (»Narodne novine«, broj 53/91., 9/92. i 77/92.) tužbu kao neosnovanu odbiti.

Poslovni broj: Us-1354/2009-5
Zagreb, 15. rujna 2011.

Predsjednica vijeća
Jasminka Jenjić, v. r.

Presuda, NN 120/2011-2368